**UNIUNEA NAŢIONALĂ A BAROURILOR DIN ROMÂNIA**

**CONGRESUL AVOCAŢILOR**

**BUCUREŞTI, 6-7 IUNIE 2019**

**HOTĂRÂREA NR. 07**

**privind amânarea discutării punctelor de pe ordinea de zi**

**cu privire la Casa de Asigurări a Avocaților**

*Congresul Avocatilor, întrunit la 6-7 iunie 2019 în București, constituit în conformitate cu dispozițiile art. 61 alin. (1) din Legea nr. 51/1995 pentru organizarea și exercitarea profesiei de avocat, republicată, cu modificările și completările ulterioare,*

*Văzând dispozițiile art. 64 alin. (1) lit. h) din Legea nr. 51/1995 pentru organizarea și exercitarea profesiei de avocat, cu modificările și completările ulterioare,*

*Având în vedere Hotărârea Congresului avocaților nr. 4/20-21 aprilie 2018 prin care s-au amânat punctele de pe ordinea de zi privind execuția bugetară a Casei de Asigurări a Avocaților (în continuare, CAA) pe anul 2017 și proiectul de buget pe anul 2018 și s-a mandatat Consiliul UNBR, prin Grupul de lucru pentru coordonarea activității CAA, constituit prin Hotărârea Consiliului Uniunii Naționale a Barourilor din România (în continuare, UNBR) nr. 141/27.07.2016, să ia măsurile necesare pentru contractarea unui audit la CAA, care va avea ca obiectiv general verificarea legalității modului în care au fost înregistrate și reflectate în contabilitatea CAA elementele de activ și pasiv, precum și modalitatea de gestionare a patrimoniului CAA, de la data preluării mandatului de către actualul Consiliu de administrație al CAA până la zi, precum și anterior preluării mandatului pentru o perioada de 3 ani.*

*Ținând cont de aprobarea de către Consiliul UNBR, în ședința din 07.12.2018, a încheierii contractului de efectuare a auditului cu KPMG Romania S.R.L., în condițiile prezentate de grupul de lucru și faptul că raportul de audit a fost comunicat către CAA, prin email, în data de 29 mai 2019, fără a fi însușit prin semnătură,*

*Luând în considerare faptul că CAA a solicitat expres ca raportul să nu fie supus dezbaterii fără punctul de vedere al CAA,*

*Având în vedere* *Hotărârea Congresului avocaților nr. 6/06-07 iunie 2019 privind alegerea Consiliului Uniunii Naționale a Barourilor din România și dezbaterile din Congresul avocaților privind necesitatea convocării ulterioare în mod special a congresului*

**HOTĂRĂŞTE:**

**Art. 1.** – (1) Se amână discutarea punctelor 2, 4, 6 și 11 de pe ordinea de zi a Congresului avocaților 2019, astfel cum figurează în Anunțul de convocare a Congresului din 23.04.2019.

(2) CAA va remite punctul de vedere cu privire la raportul de audit însușit prin semnătură de reprezentantul KPMG Romania S.R.L., urmând ca ambele să fie comunicate către barouri și filialele CAA, până la data de 01 septembrie 2019, care vor înainta la UNBR puncte de vedere, până cel mai târziu la 15 septembrie 2019.

(3) Grupul de lucru al Consiliului UNBR pentru coordonarea activității CAA, în componența rezultată în urma definitivării procesului electiv al noului Consiliu UNBR va prezenta propriul raport cu privire la activitatea sa.

**Art. 2.** – (1) Congresul avocaților se reunește, în data de 05 octombrie 2019, în aceeași compunere, fiind constituit din membrii de drept ai Congresului, potrivit Hotărârii Congresului avocaților nr. 6/06-07 iunie 2019, și din delegați ai Congresului, desemnați de adunările generale ale barourilor pentru Congresul avocaților din 06-07 iunie 2019.

(2) Congresul avocaților va avea pe ordinea de zi discutarea și analizarea punctelor de pe ordinea de zi privind activitatea CAA.

**Art. 3.** – Prezenta Hotărâre se afișează pe pagina web a Uniunii Naționale a Barourilor din România ([www.unbr.ro](http://www.unbr.ro/)) și a Casei de Asigurări a Avocatilor ([www.caav.ro](http://www.caav.ro/)) și se comunică prin e-mail barourilor și CAA.

**Art. 4.** – Consiliul CAA va asigura comunicarea hotărârii către filialele CAA.

**pentru Prezidiul Congresului,**

**P R E Ş E D I N T E UNBR**

**Av. dr. Traian-Cornel BRICIU**